CELEX: 32011D0338
Language: mt
Date: 2011-06-10 00:00:00
Title: 2011/338/UE: Deċiżjoni ta’ Implimentazzjoni tal-Kummissjoni tal- 10 ta’ Ġunju 2011 dwar għajnuna finanzjarja mill-Unjoni għall-perjodu mill- 1 ta’ April 2011 sal- 31 ta’ Diċembru 2011 għal-laboratorju ta’ referenza tal-Unjoni Ewropea għas-saħħa tan-naħal (notifikata bid-dokument numru C(2011) 3767)

11.6.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 152/32
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-10 ta’ Ġunju 2011
   dwar għajnuna finanzjarja mill-Unjoni għall-perjodu mill-1 ta’ April 2011 sal-31 ta’ Diċembru 2011 għal-laboratorju ta’ referenza tal-Unjoni Ewropea għas-saħħa tan-naħal
   (notifikata bid-dokument numru C(2011) 3767)
   (It-test bil-Franċiż biss huwa awtentiku)
   (2011/338/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (1) u b’mod partikolari l-Artikolu 75(2) tiegħu,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (2), u b’mod partikolari l-Artikolu 32(7) tiegħu,
   Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (3) u b’ mod partikolari l-Artikolu 31(2) tagħha,
   Billi:
   
               (1)
            
            
               Skont l-Artikolu 75(2) tar-Regolament (KE, Euratom) Nru 1605/2002 l-impenn tan-nefqa għandu jkun ippreċedut minn deċiżjoni finanzjarja adottata mill-istituzzjoni jew l-awtoritajiet li kellhom poteri delegati lilhom mill-istituzzjoni.
            
         
               (2)
            
            
               Skont l-Artikolu 31(2) tad-Deċiżjoni 2009/470/KE, il-laboratorji ta’ referenza tal-Unjoni fil-qasam tas-saħħa tal-annimali u tal-annimali ħajjin jistgħu jingħataw l-għajnuna mill-Unjoni.
            
         
               (3)
            
            
               Għaldaqstant, l-għajnuna finanzjarja tal-Unjoni għandha tingħata lil-laboratorju ta’ referenza tal-Unjoni Ewropea magħżul biex iwettaq il-funzjonijiet imniżżla fir-Regolament tal-Kummissjoni (UE) Nru 87/2011 tat-2 ta’ Frar 2011 li jaħtar il-laboratorju ta’ referenza tal-UE għas-saħħa tan-naħal, li jistipula responsabbiltajiet u ħidmiet supplementari għal dak il-laboratorju u li jemenda l-Anness VII mar-Regolament (KE) Nru 882/2004 tal-Parlament Ewropew u tal-Kunsill (4).
            
         
               (4)
            
            
               Il-Kummissjoni evalwat il-programm ta’ ħidma u l-estimi korrispondenti tal-baġit ippreżentati mil-laboratorju ta’ referenza tal-UE għas-saħħa tan-naħal għall-perjodu mill-1 ta’ April 2011 sal-31 ta’ Diċembru 2011.
            
         
               (5)
            
            
               Ir-Regolament tal-Kummissjoni (KE) Nru 1754/2006 tat-28 ta’ Novembru 2006 li jistabbilixxi r-regoli ddettaljati għall-għoti ta’ għajnuna finanzjarja tal-Komunità lil-laboratorji Komunitarji ta’ referenza għall-għalf u l-ikel tal-annimali u għas-settur tas-saħħa tal-annimali (5) jipprevedi li l-għajnuna finanzjarja mill-Unjoni għandha tingħata jekk il-programmi ta’ ħidma approvati jitwettqu b’mod effiċjenti u li l-benefiċjarji jagħtu t-tagħrif kollu meħtieġ qabel ċerti skadenzi.
            
         
               (6)
            
            
               F’konformità mal-Artikolu 2 tar-Regolament (KE) Nru 1754/2006, ir-relazzjoni bejn il-Kummissjoni u l-laboratorji ta’ referenza tal-Unjoni Ewropea hija stipulata fi ftehim ta’ sħubija li huwa appoġġjat minn programm ta’ ħidma multiannwali.
            
         
               (7)
            
            
               L-għajnuna finanzjarja għat-tħaddim u l-organizzazzjoni ta’ laqgħat ta’ ħidma tal-laboratorji ta’ referenza tal-Unjoni għandha tkun konformi wkoll mar-regoli ta’ eliġibilità stipulati fir-Regolament (KE) Nru 1754/2006.
            
         
               (8)
            
            
               Ir-Regolament (KE) Nru 1754/2006 jistipula r-regoli ta’ eliġibilità għal-laqgħat ta’ ħidma organizzati mil-laboratorji ta’ referenza tal-Unjoni Ewropea. Jillimita wkoll l-għajnuna finanzjarja għal massimu ta’ 32 parteċipant fil-laqgħat ta’ ħidma. Għandha tingħata deroga għal dan il-limitu skont l-Artikolu 13(3) tar-Regolament (KE) Nru 1754/2006 lil xi laboratorji ta’ referenza tal-Unjoni Ewropea li jeħtieġu s-sostenn għall-attendenza ta’ aktar minn 32 parteċipant biex jinkiseb l-aqwa riżultat tal-laqgħat ta’ ħidma. F’każ li laboratorju ta’ referenza Ewropew jassumi t-tmexxija u r-responsabbiltà li jorganizza laqgħa ta’ ħidma ma’ laboratorju ta’ referenza tal-Unjoni Ewropea ieħor, ikunu jistgħu jinkisbu d-derogi.
            
         
               (9)
            
            
               Skont l-Artikolu 3(2)(a) u 13 tar-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni (6), il-qerda tal-mard tal-annimali u l-programmi ta’ kontroll (miżuri veterinarji) għandhom jiġu ffinanzjati mill-Fond Agrikolu Ewropew ta’ Garanzija (FAEG). Barra minn hekk, it-tieni paragrafu tal-Artikolu 13 tar-Regolament jipprevedi li f’każijiet eċċezzjonali ġġustifikati kif xieraq, għall-miżuri u l-programmi koperti mid-Deċiżjoni tal-Kunsill 2009/470/KE, l-infiq marbut ma’ spejjeż amministrattivi u tal-persunal imġarrba mill-Istati Membri u l-benefiċjarji ta’ għajnuna mill-FAEG għandu jitħallas minn dak il-Fond. Għal skopijiet ta’ kontroll finanzjarju, għandhom japplikaw l-Artikoli 9, 36 u 37 tar-Regolament (KE) Nru 1290/2005.
            
         
               (10)
            
            
               Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali.
            
         ADOTTAT DIN ID-DEĊIŻJONI:
   Artikolu 1
   Għas-saħħa tan-naħal, l-Unjoni tagħti għajnuna finanzjarja lill-Agence Nationale de Sécurité Sanitaire de l’alimentation, de l’environnement et du travail (ANSES), Sophia-Antipolis Laboratory biex twettaq il-funzjonijiet u d-doveri stipulati fl-Anness tar-Regolament (UE) Nru 87/2011.
   L-għajnuna finanzjarja tal-Unjoni għandha tkun bir-rata ta’ 100 % tal-ispejjeż eliġibbli kif iddefinit fir-Regolament (KE) Nru 1754/2006 imġarrba minn dak l-istitut għall-programm ta’ ħidma u għandha tammonta għal massimu ta’ EUR 249 616 għall-perjodu mill-1 ta’ April sal-31 ta’ Diċembru 2011 li minnha massimu ta’ EUR 48 470 għandhom ikunu ddedikati għall-organizzazzjoni ta’ laqgħa ta’ ħidma teknika dwar is-saħħa tan-naħal.
   Din id-Deċiżjoni hija deċiżjoni ta’ finanzjament skont it-tifsira tal-Artikolu 75(2) tar-Regolament (KE, Euratom) Nru 1605/2002.
   Artikolu 2
   Din id-Deċiżjoni hija indirizzata lil:
   Agence Nationale de Sécurité Sanitaire de l’alimentation, de l’environnement et du travail, Sophia-Antipolis Laboratory, Les Templiers, 105 route des Chappes, BP 111, 06902 Sophia-Antipolis, Franza.
   
      Magħmul fi Brussell, l-10 ta’ Ġunju 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 248, 16.9.2002, p. 1.
   
      (2)  ĠU L 165, 30.4.2004, p. 1.
   
      (3)  ĠU L 155, 18.6.2009, p. 30.
   
      (4)  ĠU L 29, 3.2.2011, p. 1.
   
      (5)  ĠU L 331, 29.11.2006, p. 8.
   
      (6)  ĠU L 209, 11.8.2005, p. 1.